ทำระเบิดเป็นการเมืองทายท้าวิชามาร
เหตุระเบิด 7 จังหวัดภาคใต้ ถูกทำให้เป็นเรื่องการเมือง ทั้งที่ยังจับคนร้ายไม่ได้ พยานหลักฐานยังไม่บ่งชี้ไปทางใด แค่เกิดเหตุในพื้นที่ Vote Yes ล้นหลาม รัฐก็ให้ข่าวทันทีว่าน่าจะมาจากการเมืองเรื่องประชามติ
15 ส.ค. 2559

ใบตองแห้ง
 
เหตุระเบิด 7 จังหวัดภาคใต้ ถูกทำให้เป็นเรื่องการเมือง ทั้งที่ยังจับคนร้ายไม่ได้ พยานหลักฐานยังไม่บ่งชี้ไปทางใด แค่เกิดเหตุในพื้นที่ Vote Yes ล้นหลาม รัฐก็ให้ข่าวทันทีว่าน่าจะมาจากการเมืองเรื่องประชามติ
เจ้าหน้าที่คุมตัวพนักงานขุดเจาะน้ำมัน ซึ่งเข้าไปซื้อของในห้างโลตัส นครศรีธรรมราช พอเป็นคน “สันกำแพง” ก็ตีความกันไปใหญ่ เดี๋ยวนะครับ ใครมันจะวางระเบิดแล้วกลับไปนอนโรงแรมฝั่งตรงข้าม ล่าสุดตำรวจก็ยอมรับว่าแค่สงสัย เพราะกล้องวงจรปิดจับภาพเดินใกล้ๆ ยังไม่ออกหมายจับ
ทหารไปเอาตัวนักเคลื่อนไหววัย 67 ที่ตรัง วัย 59, 67 ที่นคร มาเข้าค่าย ทั้งที่เห็นชัดว่า ผู้ก่อเหตุครั้งนี้ น่าจะเป็นกลุ่มคนที่ผ่านการฝึกมาพอสมควร นัดกันมาลงมือ ต่อให้ฝ่ายการเมืองทำจริง เขาก็คงใช้กลุ่มเฉพาะกิจปิดลับ คงไม่สมองนิ่มใช้นักเคลื่อนไหวมวลชนในพื้นที่หรอก
ที่อ่างทองยิ่งไปใหญ่ หลังมีโทรศัพท์ขู่วางระเบิด ก็มีกลุ่มคนคลุมหน้าแต่งกายคล้ายทหาร “กองกำลังไม่ทราบฝ่าย” บุกไปคุมตัวแกนนำเสื้อแดงกลางตลาด นักข่าวถ่ายภาพก็บังคับให้ลบภาพ นี่บ้านเมืองยุคไหน แม้อ้างว่าใช้ ม.44 ก็ต้องมีนายทหารสัญญาบัตรแสดงตัว แจ้งให้ครอบครัวทราบว่าใครเอาไปที่ไหน ไม่ใช่ไม่รู้ใครจับไป เผลอๆ โจรเรียกค่าไถ่แต่งกายคล้ายทหาร ใครจะรู้
นี่มันไม่ใช่การสืบสวนตามกระบวนการยุติธรรม ซึ่งต้องว่าไปตามพยานหลักฐาน พบความเกี่ยวโยงใครก็สอบสวนจับกุม แต่ ม.44 สามารถใช้อำนาจทึกทัก สงสัยใครก็คุมตัวไว้ก่อน โดยเฉพาะเมื่อเป็นฝ่ายตรงข้ามทางการเมือง แม้บอกว่ายังไม่ตั้งข้อหา ก็เท่ากับปรักปรำเขาไปแล้ว
แล้วคนไทยที่แบ่งสีแยกขั้วเป็นสองฝ่าย ก็ตามเคย ฝ่ายหนึ่งฉวยไปให้ร้ายป้ายสีตีไข่ อีกฝ่ายก็โกรธแค้น เพราะเห็นว่าไม่ยุติธรรมตำตา
ถามจริง ถ้าคุมตัวไป 7 วันแล้วไม่มีความผิด ต้องปล่อยออกมา จะกราบขอขมาเขาไหม หรือถ้ามันโอละพ่อ พบว่าไม่เกี่ยวกับเสื้อสีไหน ผู้มีอำนาจที่พูดพล่อยไปแล้ว สั่งใช้อำนาจไปแล้ว จะยอมรับผิดหรือไม่
ไม่มีเสียหรอก ครั้งระเบิดราชประสงค์ จำไม่ได้หรือ ควันระเบิดไม่ทันจางก็ขันเจื้อยแจ้วโทษการเมือง
เรื่องประหลาดคือ ทำไมรัฐรีบตัดบทว่าไม่เกี่ยวกับ 3 จังหวัดชายแดนใต้ ทั้งที่ ผบ.ตร.บอกว่าอุปกรณ์ระเบิดคล้ายกัน โทรศัพท์มือถือที่ใช้ทุกจุดก็ซื้อมาจากมาเลเซีย แอนโทนี เดวิส นักวิเคราะห์ประจำประเทศไทยของกลุ่มไอเอชเอส – เจนส์ ก็ชี้ว่าน่าจะเป็นฝีมือ BRN
3 จังหวัดก็ Vote No แต่เป็น Vote No ในความหมายที่ต่างจากอีก 70 จังหวัด ความไม่พอใจรุนแรงกว่ามาก มีบัตรเสียสูงสุด 8-9 หมื่นใบ ตอนที่ผลออกมาหลายคนก็วิตก เพราะมันสะท้อนว่าแก้ปัญหาไม่สำเร็จและกำลังจะลุกลาม
ผมไม่ได้ปรักปรำว่านี่ฝีมือ BRN แต่ถ้าเป็นจริง ก็น่าวิตกอย่างยิ่ง เพราะระเบิดครั้งนี้แสดงนัยหลายอย่าง  อย่างน้อย จากที่เคยจำกัดพื้นที่ก่อการเพียง 3-4 จังหวัด ครั้งนี้ขยายขึ้นมาตลอด “ด้ามขวาน”
ถ้าเป็นฝีมือ BRN จริง ในขณะที่รัฐทำให้ระเบิดครั้งนี้เป็นเรื่องการเมือง แล้วความปลอดภัยในชีวิตทรัพย์สินประชาชนจะเป็นอย่างไร ถ้าเป็นฝีมือ BRN จริง รัฐจะยอมรับหรือไม่ เพราะมันสะท้อนความล้มเหลวสิ้นเชิงในการแก้ปัญหา 3 จังหวัด
 